Die Springbokke steek darem nou lekker tong uit! | Maroela Media
Tweede besending J&J-entstof veilig in SA
Covid-19-statistieke: Meer as 63 000 al ingeënt
Air Namibia doen aansoek om likwidasie
Man swaar gestraf vir moord op UJ-student
NVG lê beslag op Vincent Smith se bates
Ideale geleentheid vir jongmense wat tuisversorging wil doen
Die Springbokke steek darem nou lekker tong uit!
Willie le Roux, Jesse Kriel en Faf de Klerk se vreugde is duidelik! (Foto Facebook: All Blacks)
Daar ís toe nog wonderwerke in rugby!
Die Springbokke het Saterdag in Wellington al die doemprofete, ook vir my, verkeerd bewys toe hulle die All Blacks met 36-34 in die Rugbykampioenskap geklop het nadat hulle rustyd met 24-12 voor was.
Dié keer het die statistieke gelieg, want die All Blacks het alles behalwe die wedstryd gewen. Of so lyk dit op papier.
Hulle het ses drieë teenoor vyf gedruk, hulle het 75% besit gehad teenoor die Springbokke se 25%. Hulle het 633 m met die bal gevorder teenoor die Bokke se 245; net 46 duikslae uitgevoer teenoor die Bokke se 226; en hulle het net tien duikslae verbrou teen die Bokke se 33.
Boonop het Willie le Roux 'n geelkaart gekry vir 'n siniese oortreding op die Bokke se doellyn, maar steeds kon die Kiwi's nie wen nie.
Hoe kón hulle nie?
Want die Bokke wou nie die bal hê nie (so het dit gelyk). Hulle wou wys dat die All Blacks ook maar mens is, tekortkominge het en foute onder druk kan begaan.
Dit wys jou ook net, daar is nog sulke dinge soos verdediging, passie en trots wat in rugby saak maak, soos wanneer jy jou lyf op die spel plaas en uit die laaste loopgraaf veg.
Dis dáárdie bestanddele waarvan die oudspelers droom en wat net so elke tien jaar of so na vore kom.
Die agterdeur is nou ook oopgelaat vir die Bokke om die Rugbykampioenskap teen alle verwagtinge in te wen. Die All Blacks het 16 punte en is steeds in die binnebaan, maar die Springbokke (10 punte) staan nou 'n buitekans, mits hulle tuis die Wallabies en All Blacks tuis kan klop en die All Blacks val vas.
♦ Die toets het op 'n laagtepunt vir Suid-Afrika begin toe Handré Pollard se afskop oor die doodlyn gerol het vir 'n skrum op die middellyn.
Toe die All Blacks met 12-0 voor was, het die gemoed verder in die skoene gesak.
Hier kom Albany die tweede, is daar sekerlik deur Bok-ondersteuners gesug.
Maar die Bokke het na 'n hoër rat oorgeskakel, die druk op die All Blacks bly plaas, dit verder laat oplaai en die meeste punte nóg teen die All Blacks in Nieu-Seeland aangeteken.
Ja, daar was 'n paar blapse, en ja, dit was nie foutloos nie.
Maar wie gee om as jy die All Blacks in Nieu-Seeland van hul eie medisyne kan gee?
Lig die hoed vir 15 spelers in die opdrafspan en vir die plaasvervangers.
Niemand het hulle 'n kans gegee nie. Daar is van 'n rekord-neerlaag gepraat en daar is vooraf met hulle gespot.
Maar wie lag nou die laaste?
Suid-Afrika: (24) 36: Drieë: Aphiwe Dyantyi (2), Willie le Roux, Malcolm Marx, Cheslin Kolbe. Doelskoppe: Handré Pollard (3). Strafdoel: Pollard.
Nieu-Seeland (22) 34: Drieë: Jordie Barrett, Aaron Smith. Rieko Ioane (2), Codie Taylor, Ardie Savea. Doelskoppe: Beauden Barrett (2).
Nieu-Seeland Rugbykampioenskap Springbokke
Poemas byt vas om Wallabies te klop
Pro14: Cheetahs wil beter, Kings soek 'n sege
Weet iemand wie die man van die wedstryd was? Of is daar nie meer so iets…
Nou ja. Ek is bly om my woorde te moet sluk. Hoop ons kan nou deurlopendheid bou hierop.
Uitstekend! Rassie het 'n goeie spankeuse gemaak en die samehorigheid waarmee die ouens gespeel het was die deurslaggewende faktor. Fav de Klerk het sommer twee skrumskakels in die grond in gespeel. Ek wonder wat sê Cosatu nou? Hierdie Springbokspan het nie so baie swart spelers in soos hulle gehoop het nie omdat die spelers meer op meriete gekies is. Kyk wat was die eindresultaat. Dit gee my hoop vir volgende jaar se Rugby Wêreldbeker toernooi. Vat so!
Whahaha aan COSATU. Hulle gan seker nou n koronêr skiet. Maar weet julle wat?????.Dit was n spanpoging en die oukies van "KLEUR" wat die drieë gedruk het. So raak maar histeries oor transformasie !!!!!!!!!!!!!
Bok Bok Bokke!!!!
Baie geluk Rassie, Siya en span. Daar waa baie persoonlike aanvalle en beledigings teen julle gemik die adgelope ywee weke maar vandag het julle skitterend gespeel. En die wat die meeste kritiek en persoonlike aanvalle moes verduur, het baie goed gespeel. Ek kritiseer ook soms, soms sommer baie, maar om mense persoonlik aan te val is kenmerkend van swak persoonlikhede.